Kedves színház- és filmszerető Barátunk!

Tudtad, hogy az első magyar színtársulat echós szekéren utazta be az országot? És arról hallottál, kibe volt reménytelenül szerelmes Katona József, a magyar drámairodalom megteremtője?

Többek között ezekre a kérdésekre is választ kaphatunk a Déryné című, 1951-ben forgatott filmből. Kalmár László alkotása fekete-fehér képvilággal, mégis sokszínűen vetíti elénk a 200 évvel ezelőtti vándorszínészet (h)őskorát, az országot járó, csárdákban és istállókban előadást rögtönző lelkes színtársulat küzdelmét az éhséggel, a hideggel, a korrupcióval és a magyarok kulturális életét (is) ellehetetleníteni akaró bécsi udvarral.

Déryné naplója (amely a film alapjául szolgál) képzeletbeli utazásra hív: vele vagyunk sikereinél, magánéleti nehézségeinél, betegségében, és látjuk, ahogy élő legendaként, hangjával és játékával varázsolja el a vidéki parasztembert csakúgy, mint a németajkú elit arisztokráciát. A vándorszínészek a legnagyobb feladatot veszik magukra: eljuttatják az ország egész területére a magyar nyelvű kultúra szinte egyetlen forrását, a színjátékot.

– Egész Magyarországnak kell játszani! - hangzik el a film egyik kulcsmondata Szentpétery Zsigmond szájából. Ez a lelkesedés az utolsó pillanatokig elvarázsolja a nézőt is, akire átsugárzik a hazafias érzelemtől átitatott játék- és közönségszeretet. Ebben nagy szerepe van az 1950-es évek legkiemelkedőbb színészeit felvonultató szereposztásnak is. A Dérynét játszó Tolnay Klári (énekhangja Gyurkovics Mária), Rajnay Gábor, Gózon Gyula, Bilicsi Tivadar, Turay Ida, Szabó Sándor, Molnár Tibor (a reménytelenül szerelmes Katona Józsefként), s nem utolsósorban az énekhangjával (is) hódító Sárdy János segít bennünket abban, hogy aki vonzódik a kosztümös, régi magyar filmekhez, aki szereti a reformkor hangulatát idéző történelmi kerettörténetet, vagy aki csak érdeklődik a zenés, szerelmes, érzelmes történetek iránt, illetve megismerné Déryné történetét, esetleg a vándorszínészek életére kíváncsi, örömét lelje ebben a 104 perces filmalkotásban.

S hogy bennünket mi fogott meg a filmben? Talán Szentpétery mondata: „Oda kell menni játszani, ahol nem szeretnek bennünket.”

Bármi legyen is az ok, érdemes felülni arra a bizonyos képzeletbeli echós szekérre, aztán irány a XIX. század!